ส่วนที่ 1

  -----------------------------------------------------------------------
  ข้อมูลสรุป

  -----------------------------------------------------------------------

ข้อมูลสรุป (Executive Summary)

-   บริษัท ราชธานีลิสซิ่ง จำกัด (มหาชน) (“บริษัท”) ก่อตั้งเมื่อวันที่ 2 มิถุนายน 2531 ในนาม
    "บริษัท ราชธานีลิซซิ่ง จำกัด" เพื่อให้บริการสินเชื่อเช่าซื้อรถยนต์มือสอง
    ประเภทรถยนต์นั่งส่วนบุคคล และเพื่อการพาณิชย์ประเภทรถปิคอัพ โดยมีสัดส่วนประมาณร้อยละ
    80 และ 20 ของการให้สินเชื่อรวม
    ลักษณะลูกค้าของบริษัทส่วนใหญ่เป็นบุคคลรายย่อยทั่วไปซึ่งได้รับการแนะนำจากผู้จำหน่ายรถยนต์มือสองซึ่งมีทำธุรกิจร่วมกันมาเป็นเวลานาน
    เมื่อสิงหาคม 2545 บริษัทได้แปรสภาพจากบริษัทจำกัดเป็นบริษัทมหาชนจำกัด
    พร้อมกับเปลี่ยนชื่อบริษัทเป็น "บริษัท ราชธานีลิสซิ่ง จำกัด (มหาชน)"

-   ปี 2546 มีสินทรัพย์รวม 1,556.06 ล้านบาท หนี้สินรวม 1,164.82 ล้านบาท
    ส่วนของผู้ถือหุ้น 391.24 ล้านบาท และมีกำไรสุทธิ 33.18 ล้านบาท สินทรัพย์รวมของปี
    2546 ได้เพิ่มสูงขึ้นมีสาเหตุหลักมาจากการขยายตัวของยอดสินเชื่อรายใหม่เพิ่มขึ้นจากปี 2545
    จำนวน 1,242 ล้านบาท เป็นผลทำให้รายได้ดอกผลจากการให้เช่าซื้อเพิ่มสูงขึ้นร้อยละ
    78.09 จากปี 2546 มาอยู่ที่ 131.50 ล้านบาท เมื่อเทียบกับช่วงเดียวกันของปีก่อน
    และบริษัทมีการตั้งสำรองค่าเผื่อหนี้สงสัยจะสูญ ณ สิ้นปี 2546 คิดเป็นจำนวนเงิน 28.42
    ล้านบาท หรือคิดเป็นเพียงร้อยละ 1.87 ของยอดลูกหนี้หลังหักดอกผลเช่าซื้อรอตัดบัญชี
    เทียบกับปี 2545 ซึ่งอยู่ที่ร้อยละ 2.05 นอกจากนี้
    ในปีนี้บริษัทได้มีการปรับโครงสร้างเงินทุนโดยการออกหุ้นกู้มูลค่า 1
    พันล้านบาทที่มีอัตราดอกเบี้ยคงที่ร้อยละ 3.20 ต่อปี นาน 5 ปี
    เพื่อชำระคืนเงินกู้ต่างๆที่มีอัตราดอกเบี้ยลอยตัวที่สูงและไถ่ถอนหุ้นกู้มูลค่า 90 ล้าน
    ที่มีดอกเบี้ยคงที่ร้อยละ 5.00 ต่อปี

-   ตามมติที่ประชุมวิสามัญผู้ถือหุ้นครั้งที่ 3/2545 เมื่อวันที่ 28/07/45
    ที่ประชุมมีมติให้เพิ่มทุนจดทะเบียนของบริษัทจาก 208 ล้านบาท เป็นทุนจดทะเบียนใหม่จำนวน
    300 ล้านบาท โดยการออกหุ้นสามัญใหม่ จำนวน 18.4 ล้านหุ้น มูลค่าที่ตราไว้หุ้นละ 5 บาท
    จัดสรรให้ประชาชนทั่วไปจำนวน 16.8 ล้านหุ้น ในราคาหุ้นละ 8.00 บาท
    และจัดสรรให้กับพนักงานของบริษัทจำนวน 1.6 ล้านหุ้น ในราคาหุ้นละ 6.40 บาท
    และตามมติที่ประชุมสามัญผู้ถือหุ้นครั้งที่ 1/2546 เมื่อวันที่ 26/04/46
    ที่ประชุมมีมติให้เปลี่ยนแปลงมูลค่าหุ้นที่ตราไว้ จาก 5 บาท เป็น 1 บาท
    และอนุมัติการจัดสรรหุ้นสามัญเพิ่มทุนจำนวน 200 ล้านหุ้น
    เพื่อรองรับใบสำคัญแสดงสิทธิที่จะซื้อหุ้นสามัญที่จะเสนอขายให้แก่ผู้ถือหุ้นของบริษัท

-   เป้าหมายในการดำเนินธุรกิจภายใน 3 - 5 ปีข้างหน้า
    บริษัทมุ่งที่จะรักษาฐานลูกค้าเดิมโดยยังคงเน้นการให้ สินเชื่อเช่าซื้อรถยนต์มือสอง
    ตลอดจนการเพิ่มฐานลูกค้าใหม่เพื่อเพิ่มรายได้ โดยบริษัทมีนโยบายที่จะขยาย
    สัดส่วนการให้สินเชื่อเช่าซื้อรถยนต์เพื่อการพาณิชย์ประเภทรถปิคอัพ จากเดิมที่มีสัดส่วนร้อยละ
    25 เป็นร้อยละ 35 ของพอร์ตสินเชื่อทั้งหมด
    รวมทั้งการขยายบริการสินเชื่อเช่าซื้อรถยนต์มือสองระดับบนซึ่งมีมูลค่าการให้สินเชื่อต่อรายมากกว่าหนึ่งล้านบาทขึ้นไป
    จากเดิมที่มีสัดส่วนประมาณร้อยละ 5 เป็นร้อยละ 10 ของพอร์ตสินเชื่อทั้งหมด
    นอกจากนี้บริษัทมีนโยบายที่จะขยายธุรกิจไปยังการให้สินเชื่อเช่าซื้อรถยนต์มือสองไปยังปริมณฑลและจังหวัดใกล้เคียง
    พร้อมทั้งขยายฐานลูกค้าไปยังประเภทนิติบุคคลให้เพิ่มขึ้น

-   โครงการในอนาคต
    บริษัทจะจัดให้มีโครงการต่างๆเพื่อส่งเสริมธุรกิจการให้สินเชื่อแก่ลูกค้าในอนาคต เช่น
    การปรับปรุงระบบคอมพิวเตอร์ให้มีความทันสมัยมากยิ่งขึ้น
    ซึ่งจะทำให้บริษัทสามารถเก็บข้อมูลต่างๆ ของลูกค้าให้มีความถูกต้อง และรวดเร็ว
    สามารถตรวจสอบข้อมูลได้ทันต่อเวลา การเพิ่มรูปแบบใหม่ในการให้บริการสินเชื่อพิเศษแบบ
    Ready-credit แก่ลูกค้าชั้นดี
    การพัฒนาระบบสารสนเทศที่ดียิ่งขึ้นให้ลูกค้าสามารถติดต่อกับบริษัทผ่านทางเวบไซต์
    โดยลูกค้าจะสามารถรับทราบข้อมูลที่สำคัญเบื้องต้น
    ตลอดจนข่าวสารต่างๆรวมถึงการขอบริการสินเชื่อ เป็นต้น และในปี 2546
    จะเป็นปีแห่งการให้บริการเพื่อตอบสนองการแข่งขันในสภาวะปัจจุบัน

-   บริษัทเสนอขายใบสำคัญแสดงสิทธิที่จะซื้อหุ้นสามัญจำนวน 200
    ล้านหน่วยให้แก่ผู้ถือหุ้นเดิมที่มีรายชื่อปรากฏอยู่ในสมุดทะเบียนผู้ถือหุ้น เมื่อวันที่ 10/07/46
    ในอัตราส่วนหุ้นสามัญ 3 หุ้นต่อใบสำคัญแสดงสิทธิทั้ง 3 ชุด จำนวน 2 หน่วย
    โดยแบ่งออกเป็นใบสำคัญแสดงสิทธิ ชุดที่ 1 จำนวน 1 หน่วย ใบสำคัญแสดงสิทธิ ชุดที่ 2
    จำนวน 0.6 หน่วย และใบสำคัญแสดงสิทธิ ชุดที่ 3 จำนวน 0.4
    หน่วยประเภทเรียกใช้สิทธิได้ก่อนกำหนด ราคาเสนอขายหน่วยละ 0 บาท
    มีอายุใบสำคัญแสดงสิทธิ 5 ปี อัตราการใช้สิทธิ 1 หน่วยต่อ 1 หุ้นสามัญใหม่ ราคาการใช้สิทธิ
    1.00 บาทต่อหุ้น